《赠江清卿》
宋代·张孝祥

吾友林少颖，读书不计屋。抄书手生茧，照书眼如烛。

往时群玉手，上直对床宿。夜半闻吾伊，我睡已再熟。

此君抱高节，雪柏映霜竹。造物乃儿戏，卧病在空谷。

尚能作手书，寄我成一束。我懒更愧渠，终岁不报复。

今来见江子，少颖俨在目。不必不如师，惟子肖甚速。

持身严法律，自爱比冰玉。学官冷彻骨，三月食无肉。

危坐谈仁义，口吻若布谷。时能从我游，骑马踏溪渌。

定自我辈人，胸次不碌碌。惟皇开洪业，大厦非一木。

岂有梁栋姿，而令久淹辱。愿子益宠珍，即日马首北。

我怀山林去，扫迹混樵牧。躬耕得薄少，持用供水菽。

稍远声利场，真胜万钟禄。但恨与子别，醉语成谆复。

因书寄少颖，以写我心曲。

作者简介：张孝祥（1132年—1170年），字安国，别号于湖居士，历阳乌江（今安徽和县乌江镇）人，卜居明州鄞县（今浙江宁波）。南宋著名词人，书法家。唐代诗人张籍的七世孙。张孝祥善诗文，尤工于词，其风格宏伟豪放，为“豪放派”代表作家之一。有《于湖居士文集》《于湖词》等传世。